|  |
| --- |
| PROGRAM  OSPOSOBLJAVANJE ZA SAMOSTALAN RAD |

Podgorica, jun 2021. godine

NAZIV PROGRAMA: „OSPOSOBLJAVANJE ZA SAMOSTALAN RAD“

**I USLOVI**

1. **Normativni i programsko – planski okvir**

Normativni osnov za realizaciju programa osposobljavanja za samostalan rad sadržan je uZakonu o posredovanju pri zapošljavanju i pravima za vrijeme nezaposlenosti (“Službeni list CG”, br. 24/19), kojim je u članu 38 utvrđeno da se mjere aktivne politike zapošljavanja, među kojima i *obrazovanje i osposobljavanje odraslih,* sprovode kroz programe koje donosi Upravni odbor Zavoda za zapošljavanje, a realizuju se u skladu sa pravilima o dodjeli državne pomoći. Nadalje, odredbom člana 40 stav 1 Zakona propisano je da obrazovanje i osposobljavanje odraslih podrazumijeva pružanje mogućnosti nezaposlenim licima da, između ostalog, kroz *programe osposobljavanja za sticanje znanja, vještina i kompetencija steknu radno iskustvo za samostalno obavljanje poslova u određenom nivou obrazovanja.*

Programsko planska dokumenta kojima se ostvaruju strateški prioriteti i ciljevi politike zapošljavanja i na osnovu kojih Zavod za zapošljavanje sprovodi mjere aktivne politike zapošljavanja su Akcioni plan zapošljavanja i Program rada Zavoda. Programom rada Zavoda za 2021. godinu planirana je realizacija obrazovanja i osposobljavanja odraslih kao jedne od mjera aktivne politike zapošljavanja koja se realizuje kroz programe *osposobljavanja za samostalan rad*.

Zakonom o budžetu za 2021. godinu utvrđena su sredstva za finansiranje mjera aktivne politike zapošljavanja, u okviru kojih su sredstva za finansiranje programa osposobljavanja za samostalan rad. Sredstva za finansiranje ovog programa iznose 690. 000 €.

1. **Struktura mjere**

Struktura aktivne mjere obuhvata sve radnje, procese i dokumenta za razvoj i implementaciju aktivne mjere.

* 1. **Opšti cilj programa**

Opšti cilj programa je pružiti mogućnost za ulazak na tržište rada nezaposlenim licima koja su u nepovoljnom položaju na tržištu rada.

* 1. **Poseban cilj programa**

Povećanje zapošljivosti i zaposlenosti nezaposlenih lica sa preprekama za ulazak na tržište rada, kroz programe za sticanje radnog iskustva, odnosno programe postizanja znanja, vještina i kompetencija, potrebnih za samostalno obavljanje poslova u određenom nivou obrazovanja.

* 1. **Planirani rezultati**
* Uključeno 280 nezaposlenih lica III i IV nivoa obrazovanja bez radnog iskustva u području rada stečene kvalifikacije nivoa obrazovanja.

Izvor verifikacije: zaključen individualni plan zapošljavanja i evidencija Zavoda za zapošljavanje Crne Gore.

* Zaposleno 280 nezaposlenih lica III i IV niva obrazovanja bez radnog iskustva u području rada stečene kvalifikacije nivoa obrazovanja, u trajanju od šest mjeseci.

Izvor verifikacije: ugovor o radu, prijava na obavezno socijalno osiguranje evidencija Zavoda za zapošljavanje Crne Gore.

* Steklo radno iskustvo 90 % učesnika programa.

Izvor verifikacije: završni izvještaj izvođača o realizaciji programa i izdate potvrde - uvjerenja o stečenom radnom iskustvu.

* 1. **Programske aktivnosti**

**Aktivnost 1:** Pripremne aktivnosti

Po donošenju Programa „Osposobljavanje za samostalan rad“ (u daljem tekstu: Program) od strane Upravnog odbora, Zavod za zapošljavanje Crne Gore ( u daljem tekstu: Zavod) će preduzeti aktivnosti na planu izbora izvođača i učesnika programa osposobljavanja za samostalan rad.

* 1. Izbor korisnika sredstava - izvođača programa osposobljavanja

Izbor izvođača programa osposobljavanja za samostalan rad izvršiće se na osnovu javnog konkursa raspisanog od strane Zavoda. Podnosioci zahtjeva će se javnim konkursom upoznati sa uslovima za podnošenje zahtjeva za realizaciju programa, načinom finansiranja programa, načinom i rokovima podnošenja zahtjeva, kriterijumima izbora i načinom informisanja podnosioca o ishodu zahtjeva.

Zahtjeve za realizaciju programa osposobljavanja za samostalan rad ocjenjivaće Komisija za obradu zahtjeva i utvrđivanje liste učesnika javnog konkursa, primjenom kriterijuma izbora utvrđenih ovim Programom. Komisija će u postupku obrade zahtjeva ostvariti uvid u sve podnijete zahtjeve i utvrditi da li su zahtjevi podnijeti u okviru krajnjeg roka za podnošenje zahtjeva i da li su podnijeti od strane pravnih ili fizičkih lica koja ispunjavaju uslove utvrđene Programom. Nakon obrade podnijetih zahtjeva Komisija će pristupiti ocjenjivanju kako bi sačinila bodovnu, odnosno rang listu učesnika javnog konkursa.

Zavod može, u postupku izbora izvođača programa, uz saglasnost podnosioca zahtjeva za realizaciju programa izvršiti korekciju broja i strukture učesnika programa osposobljavanja za samostalan rad.

Odluku o izboru korisnika sredstava donijeće Upravni odbor Zavoda na predlog direktora Zavoda.

Zavod i izabrani izvođači zaključiće ugovore kojima će se urediti međusobna prava, obaveze i odgovornosti u vezi realizacije programa osposobljavanja za samostalan rad.

* 1. Izbor učesnika programa

Zavod kontinuirano realizuje aktivnosti pripreme nezaposlenih lica koja su zbog određenih prepreka u zapošljavanju u nepovoljnom položaju na tržištu rada, za uključivanja u programe osposobljavanja za samostalan rad.

Kroz pripremu za uključivanje u ovaj program nezaposlena lica kojima je nedostatak radnog iskustva u području rada stečene kvalifikacije nivoa obrazovanja identifikovan kao prepreka u zapošljavanju se, kao potencijalni učesnici programa, informišu o tržištu rada, savjetuju i po potrebi profesionalno usmjeravaju.

Izbor učesnika programa osposobljavanja za samostalan rad izvršiće izvođači programa. Učesnici se biraju iz kategorije nezaposlenih lica pripremljenih za uključivanje u programe osposobljavanja, a saglasno uslovima radnih mjesta iz zahtjeva izvođača. Izabrani učesnici se uključuju u programe na osnovu individualnih planova zapošljavanja zaključenih sa Zavodom.

Izvođač programa je poslodavac koji izabrane učesnike zapošljava na poslovima navedenim u zahtjevu za realizaciju programa osposobljavanja za samostalan rad i u trajanju utvrđenom zahtjevom koje ne može biti kraće od šest mjeseci. Međusobna prava, obaveze i odgovornosti izvođača i izabranih učesnika programa urediće se ugovorima o radu.

Priručnikom o načinu realizacije programa osposobljavanja za samostalan rad koji je sastavni dio ugovora o realizaciji programa, između ostalog, opisan je postupak izbora učesnika programa.

**Aktivnost 2:** Realizacija programa osposobljavanja

Izvođači će operativnim planom realizacije konkretnih programskih aktivnosti utvrditi radne zadatke koje će učesnici obavljati za vrijeme trajanja programa. Izvođači će upoznati Zavod i učesnike programa sa sadržajem i planiranom dinamikom sprovođenja programskih aktivnosti, utvrđenih operativnim planom. Operativnim planom će definisati i koji nivo znanja, vještina i sposobnosti treba da postigne učesnik programa da bi mogao steći radno iskustvo za samostalno obavljanje poslova određenog nivoa obrazovanja.

U cilju postizanja planiranih rezultata programa izvođači će obezbijediti uslove za nesmetano sprovođenje programskih aktivnosti i angažovati učesnike na obavljanju radnih zadataka utvrđenih operativnim planom aktivnosti za realizaciju programa osposobljavanja za samostalan rad.

Učesnici programa će se, uz podršku mentora, osposobljavati za obavljanje poslova određenog radnog mjesta u realnom radnom okruženju, u trajanju od šest mjeseca. Nakon završetka programa izvođači će učesnicima programa izdati potvrde o stečenom radnom iskustvu za samostalno obavljanje poslova određenog nivoa obrazovanja.

.

Realizacijom programskih aktivnosti učesnicima programa bez radnog iskustva u području rada stečene kvalifikacije nivou obrazovanja omogućiće se da u realnom radnom okruženju, steknu znanja i vještine, razviju lične i stručne kompetencije potrebne za samostalno obavljanje poslova u stečenom nivou obrazovanja, a izvođačima da obezbijede nedostajuću radnu snagu.

**Aktivnost 3:** Praćenje i analiza učinka programa

Ova aktivnost podrazumijeva kontinuirano praćenje procesa sprovođenja programa i izvještavanje o realizovanim aktivnostima, stanju i napretku programa, od strane izvođača programa i Zavoda.

Praćenje programa će se sprovoditi, kako neposrednim uvidom u način sprovođenja programa u prvom i četvrtom mjesecu njegove realizacije, tako i praćenjem izvršenja obaveza ugovornih strana u vezi realizacije programa osposobljavanja za samostalan rad.

Praćenjem programa obezbijediće se uslovi za blagovremeno preduzimanje korektivnih radnji, ukoliko tokom sprovođenja programa nastupe okolnosti usled kojih ih je neophodno sprovesti, a sve u cilju postizanja planiranih rezultata programa.

Priručnikom o načinu realizacije programa, koji je sastavni do ugovora o realizaciji programa osposobljavanja za samostalan rad, između ostalog, opisan je način praćenja i izvještavanja o sprovedenim programskim aktivnostima, odnosno o napretku programa i o ostvarenim ciljevima i postignutim rezultatima programa.

Rezultati praćenja programa predstavljaju polaznu osnovu za analizu učinka programa.

Nakon sprovođenja programa, sumiraće se postignuti rezultati programa, uporediti sa planiranim, analizirati eventualne prepreke za uspješnu realizaciju programa i izvesti zaključci. Na taj način će se dobiti jasnija slika o učinku programa za ciljnu grupu i korisnike programa i njegovim nedostacima.

Ovu programsku aktivnost sprovodiće Zavod u saradnji sa izvođačima programa.

**Aktivnost 4:** Promocija programa

Promocija programa će se sprovoditi kontinuirano, od prvog mjeseca realizacije programa, a u cilju što veće informisanosti ciljne javnosti. Ovu programsku aktivnost sprovodiće Zavod u saradnji sa izvođačima i učesnicima programa.

* 1. **Lokacija i vrijeme realizacije programskih aktivnosti sa terminskim planom**

Program će se sprovoditi na teritoriji Glavnog grada, Prijestonice i svih opština, odnosno lokalnih samouprava u Crnoj Gori. Programske aktivnosti će se realizovati u trajanju od sedam mjeseci.

Terminski plan realizacije programskih aktivnosti

|  |  |  |  |  |  |  |  |
| --- | --- | --- | --- | --- | --- | --- | --- |
| **Aktivnosti** | **Mjesec I** | **Mjesec II** | **Mjesec III** | **Mjesec IV** | **Mjesec V** | **Mjesec VI** | **Mjesec VII** |
| Pripremne aktivnosti |  |  |  |  |  |  |  |
| Realizacija programa |  |  |  |  |  |  |  |
| Praćenje i analiza učinka programa |  |  |  |  |  |  |  |
| Promocija programa |  |  |  |  |  |  |  |

* 1. **Izvođači programa osposobljavanja**

Da bi se smatrao opravdanim za realizaciju programa osposobljavanja za samostalan rad podnosilac zahtjeva mora da:

* je pravno ili fizičko lice koje svoju djelatnost obavlja na teritoriji Crne Gore, izuzev pravnog ili fizičkog lica koje djelatnost obavlja u sektoru usluga povezanih sa izvoznom djelatnosti i sektoru primarne poljoprivrede i ribarstva.

Izvor verifikacije: rješenje o upisu u registar nadležnog organa.

* je pravno ili fizičko lice kojem se može dodijeliti zakonska pomoć male vrijednosti tzv de minimis pomoći.

Izvor verifikacije: knjigovodstvena evidencija Zavoda o dodijeljenoj državnoj pomoći.

* je upoznat da sredstva Zavoda za finansiranje ovog programa predstavljaju državnu pomoć male vrijednosti (de minimis pomoći) i da ista ne smiju prelaziti iznos od 200.000,00 € u tri fiskalne godine, za iste opravdane troškove.

Izvor verifikacije: izjava podnosioca zahtjeva i izjave za pomoći male vrijednosti.

* je registrovan za obavljanje djelatnosti, najmanje 12 mjeseci prije podnošenja zahtjeva na konkurs za izbor izvođača programa osposobljavanja za samostalan rad.

Izvor verifikacije: rješenje o upisu u registar nadležnog organa.

* nije u stečajnom postupku, postupku likvidacije, nije prestao obavljati djelatnost i da mu žiro račun nije blokiran.

Izvor verifikacije: izjava podnosioca zahtjeva.

* ima izmirene obaveze po osnovu poreza i doprinosa na lična primanja, zaključno sa 31.12.2020. godine, odnosno redovno izmiruje reprogramirane poreske obaveze, shodno Zakonu o reprogramu poreskih potraživanja (“Sl. list CG”, br. 83/16), do dana podnošenja zahtjeva.

Izvor verifikacije: uvjerenja Uprave prihoda i carina da je podnosilac zahtjeva izmirio obaveze po osnovu poreza i doprinosa na lična primanja, zaključno sa 31.12.2020. godine, ili uvjerenje da redovno izmiruje reprogramirane poreske obaveze po osnovu poreza i doprinosa na lična primanja do dana podnošenja zahtjeva.

* sa licima uključenim u program zaključi ugovore o radu u trajanju navedenom u zahtjevu za realizaciju programa osposobljavanja za samostalan rad, a koje ne može biti kraće od šest mjeseci.

Izvor verifikacije: izjava podnosioca zahtjeva

**II CILJNA GRUPA**

1. Direktna ciljna grupa – učesnici programa

Direktnu ciljnu grupu obuhvaćenu ovim Programom čine lica iz evidencije o nezaposlenim licima Zavoda sa stečenim III i IV nivoom obrazovanja kojima je nedostatak radnog iskustva u području rada stečene kvalifikacije nivoa obrazovanja prepreka u zapošljavanju.

1. Indirektna ciljna grupa – korisnici programa

* Privredni subjekti – smanjenje nelojalne konkurencije;
* Lokalna samouprava – doprinos otvaranju novih radnih mjesta, povećanju zaposlenosti i društveno – ekonomskom razvoju;
* Društvo u cjelini – stvaranje povoljnijeg tržišnog ambijenta, doprinos razvoju ljudskih resursa i društveno – ekonomskom razvoju.

**III KRITERIJUMI**

1. **Kriterijumi izbora izvođača programa – korisnika sredstava**

Zahtjeve za realizaciju programa osposobljavanja za samostalan rad ocjenjivaće Komisija za obradu zahtjeva i utvrđivanje liste učesnika javnog konkursa, primjenom slijedećih kriterijuma izbora:

* Značaj programa,
* Održivost programa i
* Konkurentnost i razvijenost opštine sprovođenja programa

Značaj programa

Primjenom ovog kriterijuma zahtjevi se ocjenjuju u zavisnosti od usklađenosti potreba koje je podnosilac naveo u zahtjevu za realizaciju programa sa potrebama nezaposlenih lica pripremljenih za uključivanje u program.

Po ovom kriterijumu zahtjevi se ocjenjuju na osnovu potreba za realizacijom programa podnosilaca i nezaposlenih lica u opštini sprovođenja programa. Pri ocjenjivanju, pored nezaposlenih lica iz opštine sprovođenja programa, uzimaju se u obzir i nezaposlena lica iz drugih opština koja su iskazala spremnost da se uključe u program i van mjesta prebivališta.

Broj bodova koji se može ostvariti po osnovu ovog kriterijumu je 1 ili 2 boda.

Zahtjev se ocjenjuje sa 1 bod kada potrebe podnosilaca zahtjeva ne odgovaraju potrebama nezaposlenih lica pripremljenih za uključivanje u program.

Ukoliko rezultat ostvaren po ovom kriterijumu bude 1 bod, zahtjev se neće dalje ocjenjivati.

Zahtjevi za realizaciju programa koji su usklađeni sa potrebama nezaposlenih lica pripremljenih za uključivanje u program, ocjenjuju se sa 2 boda.

Kada dva ili više podnosilaca u zahtjevima za realizaciju programa u istoj opštini iskažu potrebu da programima obuhvate veći broj nezaposlenih lica, od broja pripremljenih za uključivanje u programe u toj opštini, tada se zahtjevi svih podnosilaca uslovno ocjenjuju dodjeljivanjem 2 boda. Ovim načinom ocjenjivanja eliminiše se davanje prednosti pojedinim podnosiocima zahtjeva.

Svi zahtjevi koji su primjenom ovog kriterijuma izbora uslovno ocijenjeni sa 2 boda dalje se ocjenjuju primjenom ostalih kriterijuma izbora: održivost programa i konkurentnost i razvijenost opštine sprovođenja programa.

Ako zahtjevi uslovno ocijenjeni sa 2 boda i nakon ocjenjivanja primjenom ostalih kriterijuma izbora ostvare isti broj bodova, tada će se bodovna lista učesnika konkursa utvrditi žrijebanjem.

Održivost programa

Po ovom kriterijumu ocjenjuju se samo zahtjevi u kojima je podnosilac naveo da planira da sa učesnicima programa zaključi ugovore o radu u trajanju dužem od šest mjeseci.

Primjenom ovog kriterijuma zahtjevi se ocjenjuju na osnovu planiranih rezultata realizacije programa u pogledu broja lica sa kojima će podnosilac zaključiti ugovore o radu u trajanju dužem od šest mjeseci. Pri ocjeni zahtjeva po ovom kriterijumu uzima se u obzir i vrsta radnog odnosa.

Zahtjevi kojima se planira zaključivanje ugovora o radu na određeno vrijeme, ocjenjuju se dodjeljivanjem 0,30 bodova, po zaposlenom, za svaki mjesec rada.

Zahtjevi kojima se planira zaključivanje ugovora o radu na neodređeno vrijeme ocjenjuju se dodjeljivanjem 5bodova, po zaposlenom.

Konkurentnost i razvijenost opštine sprovođenja programa

Primjenom ovog kriterijuma izbora izvođača, zahtjevi za realizaciju programa osposobljavanja ocjenjuju se dodjeljivanjem 2 boda, ukoliko se predložene programske aktivnosti realizuju u: Beranama, Andrijevici, Petnjici, Rožajama, Plavu, Gusinju, Bijelom Polju, Mojkovcu, Kolašinu, Nikšiću, Šavniku, Plužinama, Žabljaku, Pljevljima, Cetinju, Danilovgradu, Tuzima i Ulcinju. U navedenim opštinama, shodno Pravilniku o utvrđivanju liste stepena razvijenosti jedinica lokalne samouprave (»Sl. list Crne Gore« br. 77/2019) indeks razvijenosti je ispod 100.

Zahtjevi za realizaciju kojima se planira sprovođenje programa osposobljavanja za samostalan rad u ostalim opštinama, primjenom ovog kriterijuma, ne ostvaruju bodove.

1. **Kriterijumi izbora učesnika programa**

Izbor učesnika programa izvršiće se na osnovu uslova radnih mjesta navedenih u zahtjevu za realizaciju programa osposobljavanja za samostalan rad, a iz kategorije nezaposlenih lica koja pripadaju ciljnoj grupi Programa i pripremljena su za učešće u programima.

**IV OBIM SREDSTAVA ZA SPROVOĐENJE PROGRAMA**

Raspoloživa sredstva za sufinansiranje programa osposobljavanja za samostalan rad iznose 690.000,00 €.

Ovim sredstvima planira se realizacija programa osposobljavanja za samostalan rad, za 280 nezaposlenih lica iz ciljne grupe programa.

Učešće Zavoda u finansiranju opravdanih troškova osposobljavanja, zavisi od broja učesnika i na mjesečnom nivou iznosi 409,90 €, po učesniku programa.

Zavod će podržati realizaciju programa osposobljavanja za samostalan rad, u trajanju od šest mjeseci, za najviše 10 učesnika kod jednog izvođača programa.

Maksimalno učešće Zavoda u finansiranju opravdanih troškova realizacije programa osposobljavanja za samostalan rad, na nivou jednog izvođača, može iznositi 24.594,00 €.